Covid-19-statistieke: Meeste nuwe gevalle sedert Januarie(Argieffoto: Unsplash) ŉ “Kommerwekkende” 13 246 nuwe gevalle van Covid-19 is bevestig, die meeste daaglikse gevalle sedert Januarie vanjaar. Dít volgens die Nasionale Instituut vir Oordraagbare Siektes (Nios), wat sê die algehele infeksiesyfer sedert die uitbreking van die virus staan nou op 1 774 312. Altesame 1 620 317 mense het reeds van die siekte herstel. Byna 61 000 duisend nuwe toetse is sedert die vorige bywerking van die syfers gedoen en meer as 12,3 miljoen is sedert die uitbreking van die pandemie afgehandel. Altesame 21,7% van toetse wat gedoen word, is positief. Volgens die Nios is die Noord-Kaap, Noordwes en Gauteng amptelik in ŉ derde vlaag, terwyl die ander vyf provinsies voortgesette toenames in die getal gevalle ondervind. Die meeste van die gevalle wat Woensdag bevestig is – 59,3% – is in Gauteng. Nuwe gevalle: Daar was ŉ styging van 940 hospitaalopnames en 77 Covid-19-verwante sterftes is in die voorafgaande 24 uur in hospitale bevestig. Die sterftesyfer staan tot dusver op 58 223. In hierdie stadium word 8 727 mense in hospitale landwyd vir die virus behandel. Die Nios het weereens ŉ beroep op mense gedoen om waaksaam te bly en voorkomingsmaatreëls toe te pas. Dit sluit in die dra van ŉ masker wat die neus en mond bedek, die handhawing van behoorlike handhigiëne, die handhawing van sosiale afstand en die beperking van kontak met mense.